Põhjendatud ei ole   Osaühingu Ehmo seisukoht, et sundvõõrandamise aluseks tuleks võtta osaühingu tellimusel koostatav Tartu mnt 88 ja 88a kinnistute  detailplaneering (kuigi ka nimetatud detailplaneeringu eskiisi kohaselt on osaühing Ehmo leidnud, et kinnisasja järelejääv 2739 m 2   suurune osa on iseseisvalt hoonestatav). Tartu mnt 88 ja 88a kinnistute detailplaneeringut ei ole algatatud. KASVS § 16 lg 3 sätestab, et sundvõõranditasu kindlaksmääramisel ei arvestata sundvõõrandatava kinnisasja väärtuse muutumist sundvõõrandamise otsuse  vastuvõtmise ja erakorralise hindamise vahelisel ajal ega selle võimalikku muutumist tulevikus. Seega kinnisasja sundvõõranditasu määramise põhimõtetest tulenevalt ei tule Tartu mnt 88 kinnisasja osa turuväärtuse määramisel lähtuda koostamisel olevast detailplaneeringust, kuna ei saa eeldada, et detailplaneering üldse tulevikus kehtestatakse.   Avalike huvidega oleks vastuolus uue detailplaneeringu menetlemine, arvestamata, et Tallinna linn on avaldanud tahet omandada Tartu mnt 88 kinnisasja osa  õiglase hüvituse eest.